**ΣΤΟΙΧΕΙΑ ΘΕΩΡΙΑΣ**

**ΣΥΝΤΑΞΗ**

**Ενεργητική Σύνταξη:**τονίζεται το υποκείμενο του μεταβατικού ρήματος, με άλλα λόγια το πρόσωπο ή το πράγμα  (στις συνυποδηλώσεις κυρίως) που δρα. Με την ενεργητική σύνταξη το ύφος γίνεται πιο κινητικό, ζωντανό, άμεσο και παραστατικό.

**Παθητική σύνταξη:**τονίζεται η δράση – το γεγονός που προέρχεται από το ποιητικό αίτιο – δηλαδή η ρηματική πράξη –  το οποίο είτε διατηρείται είτε παραλείπεται ( όταν δεν το ξέρουμε ή είναι αυτονόητο, ή δε θέλουμε να το δηλώσουμε ). Το ύφος είναι πιο επίσημο, πιο απρόσωπο και προσδίδεται  ποικιλία στην πλοκή των νοημάτων.

**ΡΗΜΑΤΙΚΑ ΠΡΟΣΩΠΑ**

**Το πρώτο (α΄) ενικό:**

* Προσδίδει αμεσότητα, ζωντάνια, ζωηρότητα, ενδιαφέρον στο λόγο, αφού η αφήγηση εμπεριέχει το στοιχείο της προσωπικής μαρτυρίας.
* Οι σκέψεις προβάλλονται εντονότερα και εναργέστερα στον αναγνώστη.
* Ο λόγος εκφράζει προσωπικές εκτιμήσεις, αφού τα πράγματα προσεγγίζονται μέσα από μια εσωτερική οπτική γωνία και λειτουργεί το προσωπικό φίλτρο του πομπού.
* Προσδίδει στο κείμενο προσωπικό εξομολογητικό τόνο.
* Προκαλεί συγκινησιακή φόρτιση στο δέκτη, αφού παρακολουθεί και βιώνει προσωπικά βιώματα του πομπού.
* Τονίζεται το «εγώ» του πομπού και ενδεχομένως υποδηλώνει ή δηλώνει με σαφήνεια-όταν γίνεται συνεχής χρήση- εγωκεντρισμό και εγωπάθεια, πιθανόν και στα όρια της αλαζονείας, π.χ. στον πολιτικό λόγο που κινείται στα όρια της προπαγάνδας (λόγοι του Χίτλερ).

**Το δεύτερο (β’) ενικό:**

* Προσδίδει αμεσότητα και οικειότητα στο λόγο, αφού ο πομπός δημιουργεί έναν τεχνητό αγωγό επικοινωνίας με τον ή τους δέκτες του. Απευθύνεται άμεσα σ’ αυτούς, είναι σαν να συνομιλεί μαζί τους και έτσι πετυχαίνει να τους καταστήσει συμμέτοχους στην προβληματική που αναπτύσσει, περνώντας τους με τον πιο άμεσο τρόπο το μήνυμα του.
* Προσδίδει διαλογικό χαρακτήρα στο λόγο.
* Ο τόνος γίνεται συνομιλητικός-φιλικός.

**Το τρίτο (γ΄) ενικό:**

* Προσδίδει αντικειμενικότητα, αμεροληψία, ουδετερότητα, αφού οι επισημάνσεις του πομπού φαίνονται αναμφισβήτητες και γενικώς αποδεκτές.
* Αποστασιοποι­εί τον συγγραφέα από τη συμμετοχή και τον καθιστά αντικειμενικό παρατηρητή.
* Καθιστά το μήνυμα γενικόλογο και του προσδίδει καθολικό κύρος γι’ αυτό χρησιμοποιείται για γενίκευση σκεπτικού, προκειμένου να προκύψουν συμπεράσματα με ευρύτερη ισχύ και αποδοχή.
* Αποφεύγει την άμεση αναφορά, καθιστώντας το μήνυμα υπαινικτικό.

**Το πρώτο (α΄) πληθυντικό:**

* Ο συγγραφέας συμμετέχει, αφού μοιράζεται με τον αναγνώστη την ίδια οπτική γωνία.
* Δημιουργείται μια αίσθηση οικειότητας (αμεσότητα) ανάμεσα στον πομπό και στο δέκτη, αφού εντάσσει τον εαυτό του μέσα σε ένα ευρύτερο σύνολο ατόμων, π.χ. στους ακροατές του, γίνεται «ένα με αυτούς», μιλάει «μαζί με αυτούς και γι’ αυτούς».
* Η χρήση του αποπνέει συλλογικότητα και καθολικότητα ενώ ο λόγος αποκτά αμεσότητα και έτσι πετυχαίνει να τους ευαισθητοποιήσει κατά τον καλύτερο και πιο αποτελεσματικό τρόπο.
* Αποδίδει συλλογική ευθύνη / τονίζεται η ανάγκη για δραστηριοποίηση των αρμόδιων φορέων.
* Μπορεί να τους πείσει πιο εύκολα, αφού εντάσσει και τον εαυτό του στα μέτρα-προτάσεις που παρουσιάζει.
* Αποτελεί γέφυρα επικοινωνίας πομπού-δέκτη

**Το δεύτερο (β΄) πληθυντικό:**

* Προσδίδει αμεσότητα και οικειότητα στο λόγο, αφού ο πομπός δημιουργεί έναν τεχνητό αγωγό επικοινωνίας με τον ή τους δέκτες του. Απευθύνεται άμεσα σ’ αυτούς, είναι σαν να συνομιλεί μαζί τους και έτσι πετυχαίνει να τους καταστήσει συμμέτοχους στην προβληματική που αναπτύσσει, περνώντας τους με τον πιο άμεσο τρόπο το μήνυμα του.
* Προσδίδει διαλογικό χαρακτήρα στο λόγο.
* Ο τόνος γίνεται συνομιλητικός-φιλικός.
* Το ύφος και ο λόγος αποκτούν θεατρικότητα, παραστατικότητα, ενδεχομένως και δραματικότητα.
* Προσδίδει ζωντάνια στο λόγο / συναισθηματική προσέγγιση.

**Το τρίτο (γ΄) πληθυντικό:**

* Προσδίδει αντικειμενικότητα, αμεροληψία, ουδετερότητα, αφού οι επισημάνσεις του πομπού φαίνονται αναμφισβήτητες και γενικώς αποδεκτές.
* Αποστασιοποι­εί τον συγγραφέα από τη συμμετοχή και τον καθιστά αντικειμενικό παρατηρητή.
* Καθιστά το μήνυμα γενικόλογο και του προσδίδει καθολικό κύρος για αυτό χρησιμοποιείται για γενίκευση σκεπτικού, προκειμένου να προκύψουν συμπεράσματα με ευρύτερη ισχύ και αποδοχή.
* Αποφεύγει την άμεση αναφορά, καθιστώντας το μήνυμα υπαινικτικό.

**ΑΣΥΝΔΕΤΟ ΣΧΗΜΑ**

Ασύνδετο σχήμα ονομάζεται η απλή παράθεση στοιχείων (λέξεων, φράσεων, προτάσεων), που βρίσκονται στον λόγο η μία μετά την άλλη, χωρίς κάποια συνδετική λέξη μεταξύ τους. Όταν χρησιμοποιούμε το ασύνδετο σχήμα στον γραπτό λόγο, βάζουμε κόμμα ανάμεσα στις λέξεις ή τις φράσεις που παρατίθενται ασύνδετα.

• Ο συγγραφέας αποσκοπεί στο να δώσει ένταση, έμφαση στον λόγο και ίσως να χρωματίσει συναισθηματικά το κείμενό του.

• Παράλληλα, διαπιστώνουμε ότι το ασύνδετο σχήμα συμβάλλει στη ζωντάνια και στην παραστατικότητα ενός κειμένου, ενώ συνάμα πυκνώνει το λόγο.

• Προσδίδει στο ύφος και τον τόνο χαρακτήρα λιτό, γοργό, κοφτό (ελλειπτικός λόγος).

**ΜΑΚΡΟΠΕΡΙΟΔΟΣ / ΜΙΚΡΟΠΕΡΙΟΔΟΣ ΛΟΓΟΣ**

Περίοδος ονομάζεται το τμήμα του λόγου που αποτελείται από μία ή περισσότερες προτάσεις, έχει ένα ολοκληρωμένο νόημα και κλείνεται στον γραπτό λόγο ανάμεσα σε δύο τελείες ή μία τελεία και ένα ερωτηματικό ή θαυμαστικό ή αποσιωπητικά.

* **Μακροπερίοδος λόγος**

• Αποτελείται από εκτεταμένες περιόδους με πολλές κύριες και δευτερεύουσες προτάσεις. Κύρια συντακτική υποδομή είναι η διαδοχική υπόταξη.

• Όταν οργανώνεται κατάλληλα, δημιουργεί σύνθετο, επίσημο και αυστηρό ύφος.

• Αποτελεί δείγμα υψηλού επιπέδου του πομπού, ενώ ταυτόχρονα βοηθά τον δέκτη να αντιληφθεί τις διαπλοκές των εννοιών.

• Ο συγγραφέας εκφράζει σύνθετες και περίπλοκες σκέψεις. Με τον τρόπο αυτό, επιζητεί να παρουσιάσει αναλυτικά τη συλλογιστική του πορεία, την επιχειρηματολογία του, ώστε να την καταστήσει πειστική.

• Προσδίδει έμφαση, ένταση στον λόγο, με αποτέλεσμα το κείμενο να αποκτά δυναμικό και γοργό ρυθμό.

• Ενδέχεται να λειτουργεί παραπειστικά, όταν υπάρχει χαλάρωση από πλευράς λογικών σχέσεων, καθιστώντας ασαφή τα νοήματα.

• Προϋποθέτει πολύπλοκη οργάνωση και ευχέρεια στη χρήση του λόγου.

* **Μικροπερίοδος λόγος**

• Αποφεύγεται η υποτακτική σύνταξη και προτιμάται ο παρατακτικός λόγος.

• Είναι απλός, λιτός, ενώ σε ορισμένες περιπτώσεις μπορεί να είναι ασθματικός, αγχώδης και να επιδιώκει τη μετάδοση αντίστοιχων συναισθημάτων που βιώνει ο πομπός προς τον δέκτη.

• Προσδίδει στο ύφος και τον τόνο χαρακτήρα λιτό, απέριττο, γοργό, κοφτό (ελλειπτικός λόγος).

• Βοηθά στην κατανόηση των νοημάτων.

• Προσδίδει έμφαση, αμεσότητα και ζωντάνια στο κείμενο.

* Όχι αυστηρή δομή, συνειρμική μετάβαση από το ένα θέμα στο άλλο

**ΑΝΑΦΟΡΙΚΗ ΚΑΙ ΠΟΙΗΤΙΚΗ ΛΕΙΤΟΥΡΓΙΑ ΤΗΣ ΓΛΩΣΣΑΣ**

**Αναφορική λειτουργία**

* Η γλώσσα χρησιμοποιείται κυριολεκτικά
* Το ύφος είναι απλό, κατανοητό, σαφές, διαυγές

**Ποιητική λειτουργία (Μεταφορικός – εικονοπλαστικός λόγος)**

* Η γλώσσα χρησιμοποιείται ποιητικά (σχήματα λόγου πχ. προσωποποίηση, μεταφορά, παρομοίωση κτλ)
* Η χρήση σχημάτων λόγου όπως η μεταφορά, η παρομοίωση και η προσωποποίηση:

• Καθιστά το κείμενο άμεσο, ζωντανό, παραστατικό, γλαφυρό, εκφραστικό

• Τα μηνύματα ενδέχεται να είναι πιο σαφή, πιο κατανοητά και πιο αποτελεσματικά ή αντίθετα να γίνονται ασαφέστερα, πιο αφηρημένα, πιο δυσνόητα.

• Διεγείρει τον συναισθηματικό κόσμο του δέκτη (συναισθηματική φόρτιση, επίκληση στο συναίσθημα). Προσελκύει το ενδιαφέρον του.

• Ευαισθητοποιείται το αναγνωστικό κοινό και έρχεται πιο κοντά στον προβληματισμό του συγγραφέα.

• Μετριάζει την αυστηρότητα, το επίσημο ύφος και τη δεοντολογία του κειμένου.

* Δίνεται έμφαση σε νοήματα.
* Ο λόγος αποκτά πρωτοτυπία, ποικιλομορφία και αίρεται η μονοτονία.

 **Χρήση παρομοιώσεων**

Ο λόγος γίνεται πιο παραστατικός, πιο ζωντανός, εν τέλει πιο πειστικός. Η θέση του συγγραφέα καθίσταται εύληπτη και κατανοητή. (Πρέπει να γράψουμε πρώτα τι παρομοιάζεται με τι , με ποιο σκοπό όσον αφορά στο νόημα του κειμένου και, στη συνέχεια, να αναφερθούμε στη λειτουργία των παρομοιώσεων στον αναγνώστη ).

**Χρήση αναλογίας**

Με την αναλογία παραλληλίζονται έννοιες, αναδεικνύονται κοινά σημεία, συγκλίνουν διαφορετικές σε πρώτη όψη εικόνες, οπότε καθίσταται εύληπτη η κεντρική ιδέα.

**Χρήση παραδειγμάτων**

• Δίνουν ζωντάνια, γλαφυρότητα, παραστατικότητα στον λόγο του συγγραφέα.

• Διεγείρουν το ενδιαφέρον και διευκολύνουν τον αναγνώστη να κατανοήσει πλήρως τις απόψεις του πομπού, που έχουν αποδοθεί θεωρητικά.

• Καθιστούν εναργέστερη (=σαφέστερη) τη θέση του συγγραφέα και φορτίζουν συναισθηματικά τον λόγο του.

• Κάνουν το κείμενο πιο οικείο, πιο προσιτό στον αναγνώστη. Αρκεί, βέβαια, να είναι εύστοχα, να μην διακόπτουν την πορεία της σκέψης του και να μην πλεονάζουν.

**Ο ευθύς λόγος**

• Προσδίδει αμεσότητα, παραστατικότητα, ζωντάνια στο κείμενο.

• Δημιουργεί ένα κλίμα οικειότητας με τον αναγνώστη και τον βοηθάει να βιώσει άμεσα τις απόψεις που μεταφέρονται.

• Σπάει η μονοτονία του λόγου με αποτέλεσμα να ελκύεται το ενδιαφέρον και να κεντρίζεται η προσοχή του αναγνώστη.

• Η εναλλαγή ευθέος και πλάγιου λόγου προσφέρει ζωντάνια στο ύφος του κειμένου.

**ΠΡΟΦΟΡΙΚΟΤΗΤΑ ΣΤΟΝ ΓΡΑΠΤΟ ΛΟΓΟ**

**Χαρακτηριστικά**:

* Χρήση α΄ ενικού ρηματικού προσώπου
* Συγκινησιακή λειτουργία της γλώσσας
* Προφορικές εκφράσεις
* Κατανοητός λόγος με πολλά παραδείγματα και διευκρινήσεις
* Καθημερινό λεξιλόγιο, προχειρότητα στην έκφραση
* Παρατακτική σύνδεση
* Μικροπερίοδος λόγος

**ΛΟΓΙΕΣ-ΛΑΪΚΕΣ ΛΕΞΕΙΣ-ΕΠΙΣΤΗΜΟΝΙΚΟΙ ΟΡΟΙ**

* **Η χρήση λόγιων λέξεων**
* Καθιστά το κείμενο πιο επίσημο, το ύφος πιο υψηλό και επιτηδευμένο
* Ενδέχεται να έχει ειρωνική χροιά (όταν αυτό προκύπτει βέβαια και από τη γενικότερη διαφαινόμενη πρόθεση του συγγραφέα)
* **Η χρήση λαϊκών λέξεων**
* Συνιστά μια απόπειρα εκλαΐκευσης, απλοποίησης του ύφους
* Ενδέχεται να γίνεται για να προσδώσει στο κείμενο έναν τόνο προφορικότητας και αμεσότητας
* Ίσως να έχει ειρωνική χροιά (εφόσον σ’ αυτό συνηγορούν και άλλοι δείκτες)
* Μπορεί να αποτελεί στοιχείο του προσωπικού ύφους του πομπού
* **Η χρήση επιστημονικών όρων**
* Απαντάται σε επιστημονικά κείμενα (σε αυτήν την περίπτωση η επιστημονική ορολογία είναι εκ των ων ουκ άνευ)
* Χρησιμοποιείται για την περιγραφή ή ερμηνεία ενός φαινομένου
* Μπορεί να εμπεριέχει δόση ειρωνείας (εφόσον αυτό προκύπτει από το γενικότερο ύφος του κειμένου).
* Προβάλλεται το ήθος του πομπού
* Ενισχύεται η πειστική του ικανότητα, η αξιοπιστία, η ακρίβεια στη σκέψη και η επισημότητα στο ύφος.

**ΤΟ ΥΦΟΣ ΤΟΥ ΚΕΙΜΕΝΟΥ**

Για τον χαρακτηρισμό του ύφους/ τόνου ενός κειμένου πρέπει να λαμβάνονται υπόψη τα εξής: το κειμενικό είδος, η πρόθεση του συντάκτη, ο δέκτης, το κοινό, η σύνταξη, το λεξιλόγιο, τα σχήματα λόγου, τα σημεία στίξης, τα ρηματικά πρόσωπα, ο μακροπερίοδος ή μικροπερίοδος λόγος κ.ά.

|  |  |
| --- | --- |
| **ΥΦΟΣ** | **ΠΩΣ ΕΠΙΒΕΒΑΙΩΝΕΤΑΙ;** |
| Λιτό | Έλλειψη περίτεχνων εκφραστικών σχημάτων και πολύπλοκης σύνταξης, κυριαρχία παρατακτικής σύνδεσης ή ασύνδετου σχήματος |
| Οικείο | Χρήση καθημερινού λεξιλογίου, α’ και β’ προσώπου, παράταξης και ασύνδετου σχήματος |
| Ζωντανό, παραστατικό, γλαφυρό | Χρήση παραδειγμάτων, διαλόγου, ευθέος λόγου, ρητορικών ερωτήσεων, μεταφορών, εικόνων, παρομοιώσεων, ενεργητικής σύνταξης… |
| Λυρικό | Ποιητική λειτουργία του λόγου, συνυποδηλώσεις, επίκληση στο συναίσθημα |
| Εξεζητημένο/ επιτηδευμένο | Βαρύγδουπες λέξεις, ρητορισμός, διαδοχική υπόταξη, λεκτικός πληθωρισμός |
| Σαφές | Ακρίβεια, σαφήνεια, πλούτος λεξιλογίου, χρήση της υπόταξης με μέτρο |
| Επίσημο | Λόγιες λέξεις που χρησιμοποιούνται στη διοίκηση, στην πολιτική, ειδική ορολογία, τριτοπρόσωπος λόγος, παθητική σύνταξη, κυριαρχία της επίκλησης στη λογική |
| Χαλαρό | Λίγες σχετικά σκέψεις, συνειρμικά συνδεδεμένες, παρεκβάσεις, επαναλήψεις |
| Πυκνό | Προσπάθεια να εκφραστούν οι σκέψεις με τη μέγιστη οικονομία λέξεων |
| Φροντισμένο | Αυστηρή οργάνωση των σκέψεων κατά ενότητες, προσεκτική χρήση διαρθρωτικών λέξεων, έλλειψη πλατειασμών ή παρεκβάσεων |
| Χιουμοριστικό | Χαριτολόγος διάθεση, ψυχαγωγικός χαρακτήρας |
| Σαρκαστικό | Έντονη χρήση ειρωνείας |
| Εξομολογητικό | Παρελθοντικού χρόνοι, χρήση α’ προσώπου |
| Διδακτικό, προτρεπτικό | Προσπάθεια νουθεσίας του δέκτη, χρήση υποτακτικής ή προστακτικής |

* **Εννοείται πως πολλές από τις παραπάνω περιπτώσεις ύφους μπορούν να συνυπάρχουν σ’ ένα κείμενο.**